एसडीएम ने आरडीसी को दिए निर्देश कहा- बीओटी मार्ग की कमियां दूर करें
उज्जैन-जावरा बायपास की कमियां दूर करने के लिए एसडीएम ऋजु बाफना ने लिखित पत्र के माध्यम से सड़क विकास निगम (आरडीसी) को निर्देशित किया है। निगम को लिखे पत्र में एसडीएम ने स्पष्ट किया कि उज्जैन-जावरा बीओटी मार्ग पर कई कमियां हैं। इससे दुर्घटना होने की संभावना है। ऐसे में निगम संबंधित कंपनी को सड़क की रिपेयरिंग करने के निर्देश दें। उज्जैन-जावरा बायपास का मैंटेनेंस नहीं होने के मुद्दे को भास्कर ने प्रमुखता से उठाते हुए 25 फरवरी को खबर प्रकाशित कर जिम्मेदारों को स्थिति से अवगत कराया था। इसके बाद एसडीएम ने 28 फरवरी काे निगम को आदेश जारी किया है।
कार्यालय में भेजे अनुबंध- पत्र में एसडीएम ने निर्देशित करने के साथ यह भी कहा कि सड़क विकास निगम व संबंधित कंपनी का अनुबंध उनके कार्यालय में भेजने की बात भी कही। एसडीएम बोलीं- अनुबंध हमारे पास आने से समय-समय पर सड़क का निरीक्षण कर कमियां दूर करने के साथ व्यवस्था और ठीक कर सकेंगे।
निगम को लिखे पत्र में ये कमियां बताईं
सड़क के दोनों ओर न सफेद मार्किंग है और न ही डिवाइडर। सड़क के दोनों ओर पत्थर रखे हैं, जिससे दुर्घटना होने की संभावना ज्यादा है। सड़क के दोनों साइड एक फीट के अंदर पेड़ की टहनियां है।मोड़ पर दोनों साइड रिफलेक्टर्स नहीं है। ग्राम पगारा के समीप 6 महीने से बड़े गड्ढे को नहीं सुधारा गया। इससे कई दुर्घटनाएं हो चुकी है।
अगर रेलिंग सही होती तो टल जाता हादसा
बता दें कि 22-23 फरवरी की रात भोपाल प्रदर्शन से लौट रहे कांग्रेस नेताओं की कार अनियंत्रित होकर बायपास से जुड़े 60 फीट ऊंचे चंबल ब्रिज से गिर गई थी। इससे कार चालक राहुल साहू जिंदा जल गया, जबकि प्रदेश युवा कांग्रेस सचिव तरुण बाहेती व जीरन ब्लॉक कांग्रेस अध्यक्ष विनोद गंभीर घायल हो गए थे। ब्रिज की रेलिंग टूटी थी, तभी कार स्पीड से आई और असंतुलित होकर सीधे नीचे गिर गई। अगर रेलिंग सही होती ताे कार टकराकर वहीं खड़ी हो जाती और इतना बड़ा हादसा नहीं होता।
hin_Deva hin_Deva hin_Deva hin_Deva hin_Deva hin_Deva hin_Deva